Hannibal Andersen står i sit atelier på Kunstakademiets Billedkunstskoler. Her dufter af maling og papir, og i de omgivelser har han taget en kandidatgrad som billedkunstner.

På væggen hænger en plakat, som han han lavede, da han tilbød gratis kontorpladser som del af en udstilling. Og på skrivebordet står en computer og to højttalere, som han bruger i sit arbejde med lyd og billeder, for billedkunstnere er uddannet inden for en bred vifte af kunstneriske udtryksformer. Installationskunst, videokunst, lydkunst, malerkunst og billedhuggerkunst er bare begyndelsen.

Men om to uger begynder et nyt kuld af studerende, der skal bruge atelieret. Derfor skal han pakke sine ting sammen og for alvor ud på et arbejdsmarked med høj ledighed og lav løn.